Ixef I: Tiẓri ɣef ungal aqbayli banent akken iwata tmeẓla n yal yiwen deg-sen. Akken i d-yenna Mohand Akli Salhi (2012 : 73) « ungal, d aḍris ɣezzifen, mačči am tullist. Tin ɣer-s, ṭṭuqten deg-s yiwudam, yerna tasiweltines, tecbek nnig n tin n tullist ». Sumata, deg wungal yal aferdis yebna s usṭuqqet. Ṭṭuqten yineḍruyen armi teḍres teḥkayt. Yerna, d imexḍa wungalen i d-yettawin kan yiwet n teḥkayt. Di tuget, tettili yiwet n teḥkayt d tagejdant ideg myekcament teḥkayin niḍen tirnawiyin. Iwudam, ggten deg wungal akken ggten yidgan. Ula d aglam (ama n uwadem ama n wadeg ama n wayen niḍen ) yebna s telqay. D iferdisen-agi i yettaran ungal d aḍris ɣezzifen. Macca ayen yessemgaraden ungal ɣef tewsatin niḍen n tesrit, amek ibedd uwadem deg-s. Tapsikulujit-ines, tebna s telqayt, tettuṛeṣṣa deg wakud n teḥkayt. Meḥsub, awadem n wungal, ur yesbik ara. Yesɛa tamagit tasiwlant (Ricoeur P.,1990). Tettbeddil ilmend n wassaɣ i yezdin awadem d yiwedam niḍen, d umaḍal i as-d-yezzin.